**10f VYHODNOTENIE ČINNOSTI PK VÝCHOVY 2022/23**

**Predmetová komisia výchovy** pracovala v školskom roku 2022/2023 v tomto zložení:

Vedúca PK: Mgr. Denisa Mitterová

Členovia PK: Mgr. Michal Hlaváč, Mgr. Peter Polóny, Mgr. Marcel Hlaváč,

Mgr. Alena Vojníková, Mgr. Alena Ježíková, Mgr. Vladimír Škrabala,

Mgr. Mária Slobodníková

Hlavné úlohy plánu PK vychádzali z Pedagogicko-organizačných pokynov MŠ SR na školský rok 2022/2023 pod názvom Sprievodca školským rokom 2022/2023, rozpracovaných v Pláne práce školy.

PK sa na svojich zasadnutiach stretla 5x, kde pracovala podľa plánu práce a zabezpečovala úlohy, vyplývajúce z charakteru týchto predmetov.

Všetky výchovné predmety sa na polročnom aj koncoročnom hodnotení **neklasifikujú**, žiaci ich absolvujú, **okrem predmetu TSV**, ktorý sa klasifikuje známkou.

**METODICKO-ODBORNÝ RAST UČITEĽOV**

Členovia PK sa pre skvalitnenie svojej odbornej a pedagogickej úrovne venovali štúdiu odbornej a pedagogickej literatúry.

Členovia PK sa pravidelne zúčastňovali

* na školeniach a učiteľskom vzdelávaní, organizovaných školou alebo MPC, nový názov NIVAM, ktorými boli: Tvorba komplexných úloh a ich aplikácia vo výchovno-vzdelávacom procese,
* na zasadnutia PK pripravovali a zdieľali vyučujúci informácie z odborno-pedagogickej literatúry a webových stránok,
* Mgr. Denisa Mitterová a Mgr. Mária Slobodníková sa pravidelne zúčastňujú na metodických dňoch, organizovaných Diecéznym katechetickým úradom v Banskej Bystrici.

**SPLUPRÁCA SO ŠPECIÁLNYM PEDAGÓGOM,**

**ASISTENTMI UČITEĽA**

Spolupráca so špeciálnou pedagogičkou bola na dobrej úrovni. V prípade potreby boli s ňou konzultované aktuálne problémy ihneď po skončení hodiny, prípadne priamo na hodine.

**OBLASŤ INŠPIRATÍVNEJ FUNKCIE**

**Vyhodnotenie podľa jednotlivých predmetov:**

**HUV (hudobná výchova)**

V školskom roku 2022/2023 bola v hudobnej výchove časová dotácia 1 hodina týždenne pre 5. až 8. ročník. Celoročným cieľom vyučovania hudobnej výchovy vo všetkých ročníkoch bola najmä snaha, aby si žiaci tvorivo osvojovali hudbu a spoznávali hudobné umenie v kontexte s inými druhmi umenia, aby sa hudba stala súčasťou života žiakov a aby si žiaci prostredníctvom tvorivých činností a komunikácie s umením vytvárali svoj autentický spôsob bytia.

Predmet HUV (5. – 8. ročník) žiaci na vysvedčení absolvovali.

Žiaci boli v úvodných hodinách HUV poučení o BOZ a správaní sa v triede aj v spojitosti s estetickou učebňou. Úlohy, vyplývajúce z TVVP, boli priebežne plnené. Žiaci sa oboznamovali s klasickou hudbou pri klavíri, prostredníctvom pedagogickej interpretácie hudobného diela v estetickej učebni. Talentovaným žiakom boli poskytnuté aj informácie, ktoré boli nad rámec obsahu jednotlivých vyučovacích hodín. Spevácke kompetencie si žiaci zdokonaľovali pesničkami aj v anglickom jazyku. Jednotlivé úlohy boli žiakom zadávané diferencovane podľa princípu primeranosti vo vzťahu k individuálnym záujmom a schopnostiam jednotlivých žiakov.

Vyučujúci na hodinách HUV prikladal dôraz počúvaniu hudby, ktorá vplýva na formovanie osobnosti žiaka. Táto aktivita bola spojená s tematickým výchovno-vzdelávacím plánom v jednotlivých ročníkoch ZŠ. Taktiež bola potrebná snaha o motiváciu smerom k HUV, ktorá spočívala v osobnostnom rozvoji žiaka v kognitívnej oblasti.

Pedagogické ciele v afektívnej oblasti, viažuce sa na motiváciu, spočívali v schopnosti žiaka akceptovať a umelecky pochopiť hudobný artefakt, ktorý vybral učiteľ vo vzťahu k téme hodiny alebo žiaci pri voľnom výbere vlastných hudobných ukážok.

Dňa 15. novembra 2022 sa uskutočnilo školské kolo speváckej súťaže rómskych piesní. Súťaž sa viazala na krajskú postupovú súťažnú prehliadku „Cena Júliusa Bartoša Šuka“ v Čiernom Balogu. Voľba piesní bola dobrovoľná s podmienkou textu v rómskom jazyku. Speváci ukázali nemalú dávku talentu. Napriek ich veľkej snahe sa však nepodarilo vybrať najlepšieho interpreta pre postup do krajskej súťaže.

V spojitosti so zapojením sa do súťaže Slávik Slovenska 2023 sa v priebehu mesiacov marec a apríl organizovali triedne kolá súťaže ľudových piesní. Najúspešnejší postúpili do školského kola, ktoré sa uskutočnilo dňa 20. apríla 2023. Súťažilo sa v interpretácii jednej piesne s ľudovou tematikou, ktorú si žiak vybral podľa vlastného výberu. V školskom kole sa v 2. kategórii umiestnila jedna žiačka na druhom mieste a jedna žiačka na treťom mieste. V 3. kategórii získala tiež jedna žiačka druhé miesto. Do okresného kola sa však nepodarilo postúpiť žiadnemu zo súťažiacich žiakov 2. stupňa. Žiačka 1. stupňa, ktorá postúpila do okresného kola, získala 2. miesto a postúpila aj do krajského kola.

**VYV (výtvarná výchova)**

Hlavným cieľom predmetu výtvarná výchova bolo zoznamovať žiakov s rôznymi výtvarnými technikami a postupmi a preniesť nadobudnuté poznatky a zručnosti do praktických úloh a zadaní. Ďalšie ciele boli vedome rozvíjať tvorivosť, formovať gramotnosť žiakov v oblasti vyjadrovania sa výtvarnými prostriedkami, rozvíjať výtvarné cítenie, vnímanie, fantáziu a výtvarný prejav všetkých žiakov. Predmet výtvarná výchova (5. – 9. ročník) sa neklasifikoval na vysvedčení známkou, žiaci ho absolvovali. Časová dotácia bola 1 hod. týždenne.

V septembri boli žiaci na hodinách VYV poučení o BOZ. Úlohy, vyplývajúce z TVVP, boli priebežne plnené. Žiaci sa v rámci VYV zapojili aj tento školský rok do viacerých výtvarných súťaží.

V mesiaci november sa žiaci na hodinách VYV v spolupráci s NBV zapojili do výtvarnej súťaže s názvom „Vidieť chudobných okolo seba“, v ktorej dvaja žiaci našej školy dosiahli významný úspech v rámci kraja (diecézy) – 1. a 2. miesto v 5. kategórii.

Ďalej to bola Súťaž v zimnom aranžovaní, ktorú pripravilo CVČ – JUNIOR v spolupráci s Mestským úradom Banská Bystrica – oddelením kultúry pre žiakov Banskobystrického regiónu a ktorá sa uskutočnila 15. decembra 2022 v Robotníckom dome v Banskej Bystrici. Naša žiačka z 9.A v kategórii starších žiakov  (7. – 9. ročník) získala prvé miesto. Vytvorila krásnu ikebanu z prírodných materiálov, čím prejavila svoje vynikajúce zručnosti v tomto obore.

Rodičovská rada pri ZŠ Sama Cambela vyhlásila v mesiaci december súťaž o najkrajšiu zimnú výzdobu triedy a najkrajšie vyzdobené triedy boli aj RR odmenené. Na výzdobe žiaci pracovali v rámci hodín VYV, TEH a TRH. Zapojili sme sa aj do projektu Odpad ako umenie a do maliarskej súťaže Školské ovocie, ako aj súťaž v spojení s NBV s názvom „Biblia očami detí“. Taktiež sa žiaci zapojili do jesenného aranžovania, a to v rámci súťaže vyhlásenej Rodičovskou radou s názvom Jesenné popoludnie, kde každý zapojený účastník bol odmenený sladkou odmenou a práce žiakov boli vystavené v miestnom parku. Dňa 3. apríla 2023 sa opäť konala súťaž v aranžovaní pre žiakov Banskobystrického regiónu. CVČ Junior v spolupráci s Mestským úradom Banská Bystrica znova pripravili príjemné dopoludnie pre žiakov základných škôl pod názvom Jarné aranžovanie.Témou bolo jarné tvorenie k obdobiu veľkonočných sviatkov. V súťaži sa umiestnili dve žiačky našej školy: žiačka 5.B triedy, ktorá získala tretie miesto v kategórii mladších žiakov, a žiačka 8.B triedy, ktorá sa umiestnila na peknom druhom mieste v kategórii starších žiakov.

V rámci hodín výtvarnej výchovy žiaci pripravovali kulisy, rekvizity pre rôzne školské aktivity ako napr.: Fašiangy, Veľká noc, kvíz o Slovenskej Ľupči alebo Slávnostná akadémia školy „Snáď sa ešte niečo dá zachrániť“.

Výtvarné práce žiakov skrášľovali vstupné priestory školy aj vývesku pred obecným úradom.

**TEH (technika)**

Žiaci prostredníctvom predmetu TEH získavajú poznatky z prvotnej technickej gramotnosti, ktorá je neoddeliteľnou súčasťou všeobecného vzdelania každého jedinca. Cieľom tohto predmetu je viesť žiakov k získavaniu základných užívateľských zručností v rôznych oblastiach ľudskej činnosti a prispievať k poznaniu trhu práce, k vytváraniu životnej i profesijnej orientácie žiakov.

Predmet Technika v 5. až 9. ročníku žiaci na vysvedčení absolvovali, časová dotácia bola 1 hodinu týždenne. Vzdelávací štandard učebného predmetu Technika sa člení na dve tematické oblasti: technika a ekonomika domácnosti. Žiaci sa najviac tešili na hodiny pri vyučovaní tematického celku Príprava jedál a výživa, kde sme mohli využívať školskú kuchynku. Tu si žiaci mohli prakticky vyskúšať svoje kulinárske zručnosti, napríklad pri príprave tradičného jedla, ako aj jedla zdravej výživy.

V úvodných septembrových hodinách technickej výchovy boli žiaci poučení o BOZ. Vyučovanie prebiehalo podľa TVVP.  Žiaci v priebehu septembra a začiatkom októbra pracovali na školskom pozemku, trhali burinu, zberali úrodu z políčka.

V jarných mesiacoch pripravili políčko opäť na výsadbu plodín, ako sú zemiaky, fazuľa, cvikla a pod. Pre prácu na políčku boli sprístupnené žiakom aj zásobníky vody na polievanie, ako aj priestory dielne, ktorá je plne vybavená potrebným náradím.

Žiaci sa zapájali do súťaží v aranžovaní a výzdoby jednotlivých tried, ako aj do prípravy výrobkov na Vianočné trhy, ktoré sa konali 9.12.2022. Na hodinách TEH sa žiaci zapojili aj do súťaže, vyhlásenej RR, Jesenné popoludnie a spoločne vyzdobovali triedy jesennými plodmi. Výstavky prác žiakov a prezentácie ich zručností vzhľadom na vyrezávanie tekvíc, ktoré vysádzali a dopestovali v rámci hodín TEH, boli vystavené v miestnom parku a žiaci za svoje práce boli odmenení zástupcami obce a Rodičovskej rady počas akcie s názvom Jesenné popoludnie.

Žiaci 8. roč. sa učili rozdiel medzi hrubou, čistou a minimálnou mzdou, vypočítať odvody a daň zo mzdy. Žiaci 5. roč. sa učili v rámci FG vedieť zladiť osobné želania s potrebami domácnosti. Rozlišovať finančné informácie, finančné inštitúcie, hotovostný a bezhotovostný platobný styk. Viesť rozpočet domácnosti a archivovať si dôležité dokumenty.

Veľmi zaujímavou a podnetnou bola exkurzia do firmy Essel, ktorú absolvovali žiaci 8. ročníka 16.5.2023 a počas ktorej mohli získať cenné skúsenosti o možnostiach svojich budúcich povolaní.

**TSV (telesná a športová výchova)**

Hlavným cieľom vo vyučovaní TSV bolo zvládnutie základného učiva čo najväčším počtom žiakov. Vo vyučovacom procese sme sa venovali nielen žiakom nadaným a talentovaným, ale aj žiakom pohybovo zaostávajúcim, aby hodiny TSV boli pre nich spojené s radosťou z pohybu a dosiahnutého výkonu.

Predmet TSV (5. – 9. roč.) sa klasifikoval na vysvedčení vo všetkých ročníkoch známkou, predmet Netradičné športy žiaci na vysvedčení absolvovali. Predmet TSV sa vyučoval dve hodiny v týždni a jedna hodina bola realizovaná ako Netradičné športy v 5. až 8. roč. Na hodinách TSV vyučujúci pracovali so žiakmi podľa tematických výchovno-vzdelávacích plánov, vychádzajúcich z učebných osnov a možností školy. Hodiny TSV prebiehali v telocvični, športovej hale a v športovom areáli.

V úvodných septembrových hodinách TSV boli žiaci poučení o BOZ pri cvičení, vykonali sa vstupné testy všeobecnej pohybovej výkonnosti v 5. ročníku, boli vytvorené športové krúžky a žiaci podľa svojej voľby a záujmu mohli navštevovať strelecký krúžok, volejbal, futbal, gymnastiku, florbal, karate či stolný tenis.

V prvom štvrťroku šk. roku 2022/2023 sa naša škola zúčastnila na MSR v brannom viacboji žiakov ZŠ a členov ZBTČ s medzinárodnou účasťou, ktoré sa konalo 1.10.2022 v Martine. 16 trojčlenných družstiev si zmeralo sily v streľbe, hode granátom a behu. Naše družstvo, ktoré tvoril žiak našej školy z 8.A a dvaja bývalí žiaci našej školy, obsadilo 2. miesto. Ďalšou súťažou v prvom polroku bola súťaž v streľbe zo vzduchových zbraní, ktorá sa konala 14.12.2022, keď sa žiaci našej školy zúčastnili Majstrovstiev okresu Banská Bystrica žiakov základných škôl a osemročných gymnázií v streľbe zo vzduchových zbraní. Bola to postupová súťaž na majstrovstvá kraja. Traja starší žiaci z 8. a 9. ročníka obsadili II. miesto a 3 mladší žiaci zo 7.A triedy sa taktiež umiestnili na II. mieste vo svojej kategórii. V kategórii jednotlivcov obsadil žiak 9.B triedy III. miesto. V tejto kategórii nás potešil aj žiak 8.A triedy a žiačka 9.A triedy, ktorí postúpili z druhého miesta na majstrovstvá kraja, ktoré sa konali 17.2.2023 a získali tam 7. a 12. miesto.

Piati žiaci našej školy sa v prvom polroku zapojili aj do súťaže v stolnom tenise. Stolnotenisový oddiel Slovenská Ľupča organizoval stolnotenisový turnaj neregistrovaných hráčov o Pohár starostu obce, ktorý sa uskutočnil 17. decembra 2022 v telocvični ZŠ Slovenská Ľupča.

V termíne od 25.1. do 31.1.2023 sa podarilo uskutočniť zdokonaľovací lyžiarsky výcvik v lyžiarskom stredisku Tále. Zúčastnilo sa ho 44 žiakov, z toho 14 nelyžiarov a 30 lyžiarov stredne pokročilých a pokročilých. Všetci žiaci lyžiarsky výcvik zvládli a nadobudli alebo si zdokonalili svoje lyžiarske schopnosti.

Predposledný februárový týždeň 21. – 24.2.2023 sa na našej škole uskutočnila súťaž v skoku do výšky. Súťažilo sa v kategóriách po jednotlivých ročníkoch.

Dňa 17.3.2023 za účasti 4 družstiev sa v ZŠ Radvanská v Banskej Bystrici uskutočnilo okresné kolo žiačok vo veľkej vybíjanej. Naše dievčatá z 5. – 7. ročníka ZŠ sa snažili o čo najlepšiu reprezentáciu školy a odohrali výborné zápasy, hoci nám tentoraz nevyšlo umiestnenie.

V termíne od 20.4. do 24.3.2023 sa uskutočnil plavecký výcvik pre žiakov 2., 3., a 6. ročníka na plavárni v Brezne formou dochádzania v čase od 9: 00 do 10:30 h. a druhá skupina od 10:30 do 12:00. Zúčastnilo sa ho 36 žiakov 2. stupňa. Žiaci boli rozdelení do 4 družstiev podľa zdatnosti. Cieľom základného plaveckého výcviku bolo, aby si žiaci zdokonalili základné plavecké zručnosti vo vzťahu k plaveckej technike. Cieľ bol zvládnutý skoro u všetkých žiakov, u niektorých čiastočne.

Aj v tomto školskom roku sme do výberového tematického celku v rámci výučby TSV zaradili aerobik, ktorý nám pomohla odučiť pani Salajová, trénerka aerobiku. Okrem nácviku aerobikovej zostavy, ktorú zvládli nielen dievčatá, ale aj chlapci, sa žiaci tešili aj na hodiny posilňovania.

Začiatkom apríla mali možnosť žiačky vyšších ročníkov v rámci zdravého životného štýlu zúčastniť sa na besede s p. Salajom, ktorá bola zameraná na prevenciu pred zlým stravovaním a najmä ochoreniam, akými sú bulímia, anorexia a pod.

17. apríla 2023 sa 4 naši žiaci 7. až 9. ročníka zúčastnili streleckej súťaže – CENA RIADITEĽKY ZŠ ANDREJA SLÁDKOVIČA SLIAČ. Súťažili v disciplíne VzPu zalamovacia 30 rán. Aj keď svojimi výkonmi nedosiahli na popredné miesta, v silnej konkurencie strelcov, ktorí sa športovej streľbe venujú súťažne, v rámci Slovenského streleckého zväzu sa nestratili a získali pekné 7., 9. a 12. miesto.

Dňa 25.5.2023 sa na našej škole konalo školské kolo v streľbe zo vzduchovej pušky. Žiaci si zmerali svoje schopnosti a presnú mušku v rámci jednotlivých kategórií. V každej kategórii boli vyhodnotení a odmenení najlepší strelci našej školy.

30. mája sa žiaci 6. ročníka zúčastnili Besedy zlatých olympionikov v priestoroch VŠC Dukla, kde sa stretli s úspešnými športovcami našej krajiny, ktorými sú: Petra Vlhová, Michal Martikán, Elena Kaliská, Matej Tóth a Anastasia Kuzmina. Žiaci z našej školy a z mnohých ďalších škôl sa dozvedeli všeličo zo života vrcholových športovcov a najvzácnejšie bolo osobné stretnutie pri odovzdávaní autogramov, ako aj spoločné fotenie sa s týmito slávnymi osobnosťami nášho vrcholového športu.

Dňa 20.6.2023 sa na našej škole uskutočnilo školské kolo súťaže Gymnastický trojboj. Zúčastnili sa jej žiaci gymnastického krúžku, ktorí si zmerali sily v akrobacii, cvičení na kruhoch a preskoku.

Evidencia súťaží, ako aj dosiahnuté výsledky, sú vedené v zošite TV a vyhodnotenie športových súťaží sa nachádza v prílohe.

# NBV (Náboženská výchova)

V školskom roku 2022/2023 sa vyučovalo podľa učebníc a učebných osnov katolíckej a evanjelickej náboženskej výchovy pre všetky ročníky.

Na hodinách náboženskej výchovy boli aplikované vybrané interaktívne metódy efektívneho učenia a efektívne boli využívané prostriedky IKT.

Vyučujúci na hodinách NBV postupujú podľa TVVP, žiakom sú sprostredkované a upevňované vedomosti z oblasti vierouky a morálky.

Žiaci, navštevujúci NBV (katolícku aj evanjelickú), sa v mesiaci december zapojili do projektu Koledovanie s Dobrou novinou, ktorý je zameraný na pomoc africkým krajinám Rwanda a Keňa.

Na hodinách evanjelickej NBV sa starší žiaci počas školského roka pripravovali na konfirmáciu. V 3. ročníku prebiehala na hodinách katolíckej náboženskej výchovy príprava na **„**Prvé sväté prijímanie“,ktoré sa uskutočnilo 30. apríla 2023 vo farskom kostole v Slovenskej Ľupči.

V mesiaci november sa žiaci našej školy zapojili do výtvarnej súťaže s názvom „Vidieť chudobných okolo seba“, ktorá bola vyhlásená Diecéznym katechetickým úradom Banskobystrickej diecézy s cieľom rozvíjať povedomie úcty a pozornosti voči chudobným a bezbranným ľuďom. Dvaja žiaci našej školy zaznamenali výrazný úspech v rámci kraja, keď sa umiestnili na popredných miestach v rámci svojej kategórie, a to: žiačka z 8.B triedy, ktorá získala 1. miesto v kategórii žiakov 5. až 9. ročníka, a žiak z 8.A, ktorý sa so svojou výtvarnou prácou umiestnil na 2. mieste v tej istej kategórii.

22.11.2022 sa konalo v Banskej Bystrici krajské kolo recitačnej súťaže v prednese kresťanskej poézie a prózy s názvom „A Slovo bolo u Boha“, ktorej sa zúčastnili dvaja žiaci našej školy, a hoci si neodniesli prvenstvo, predsa si odniesli vzácnu skúsenosť prezentovať svoj prednes pred veľkým publikom žiakov z iných škôl.

Na hodinách náboženskej výchovy v piatom a siedmom ročníku prebehla medzitriedna súťaž s názvom Misia sv. Cyrila a Metoda na Veľkej Morave, kde si žiaci zmerali svoje vedomosti v rámci jednotlivých tried.

V mesiacoch január a február prebehli triedne a školské kolá biblickej olympiády a výtvarnej súťaže Biblia očami detí. V školskom kole boli úspešní traja žiaci našej školy, ale nepostúpili do dekanátneho (okresného) kola. Vo výtvarnej časti súťaže sa jeden žiak umiestnil na 1. mieste v školskom kole a postúpil do diecézneho kola.

# ETV (Etická výchova)

Poslaním predmetu ETV je vychovávať osobnosť s vlastnou identitou a hodnotovou orientáciou, v ktorej úcta človeka k prírode a spolupráca, prosociálnosť a národné hodnoty zaujímajú významné miesto. Okrem prípravy pre život, vytváranie stabilných vzťahov v rodine, na pracovisku je súčasťou ETV aj  rozvoj sociálnych zručností, komunikácia, empatia, pozitívne hodnotenie iných.

V 5. a 6. ročníku bol obsah zameraný na komunikáciu, pozitívne hodnotenie seba aj druhých. V 7.ročníku bol obsah zameraný na objavovanie vlastnej jedinečnosti a identity, ale aj na rozvoj vzťahu k rodine a ostatným ľuďom.

Na život, telesné a duševné zdravie ako etické hodnoty, na manželstvo a rodinný život sa zameriavalo učivo v 8. ročníku. Dôraz sa kládol najmä na mravné hodnoty a normy, telesné a duševné zdravie, aspekty manželského a rodinného života, ekonomické hodnoty, tvorivosť, mravné aspekty národného uvedomenia a demokratického občianstva.

Hlavnou témou učiva 9. ročníka bolo prehĺbenie povedomia vlastnej dôstojnosti. Negatívne prejavy v živote mladých ľudí (obezita, anorexia, závislosti a pod.) boli stavané do kontrastu so zdravým životným štýlom.

Úlohy vo výchovno-vzdelávacích plánoch boli splnené, učivo tak, ako bolo naplánované, bolo prebrané. Časová dotácia pre 5. – 9. ročník bola 1 hodina týždenne.

### Východiská činnosti PK na školský rok 2023/24

Úlohy PK v školskom roku 2023/24 budú vychádzať z iŠVP pre II. stupeň ZŠ, a  to hlavne samoštúdiom a rozborom všeobecných častí programu, ale hlavne prácou s konkrétnym obsahom vzdelávacích štandardov, a z Národného programu rozvoja výchovy a vzdelávania, ktorý schválila vláda SR. V príprave TVVP budú vyučujúci vychádzať z  Návrhu základných pedagogických dokumentov – z časti Obsahové vzdelávacie štandardy pre 2. stupeň základnej školy.

Venovať pozornosť účinným vzdelávacím stratégiám pre rozvíjanie komunikačných a interpersonálnych kompetencií; venovať pozornosť ich rozvíjaniu vo všetkých predmetoch.

Viac pozornosti venovať využívaniu digitálnych zdrojov a rozvíjaniu počítačovej gramotnosti pedagógov i žiakov.

Formovať kladný vzťah žiakov k športu, pohybu, práci, umeniu a kultúre, organizovať súťaže v športových odvetviach, výtvarných a hudobných oblastiach, realizovať skupinové aj individuálne umelecko-kultúrne projekty.

Zvyšovať atraktivitu telesnej a športovej výchovy prostredníctvom moderných metód výučby. Uplatňovať princípy aktívnej školy. Podporovať vzdelávania učiteľov a žiakov v témach na podporu aktívneho životného štýlu a trvalo udržateľného správania. Podporovať vzdelávanie žiakov v oblasti zdravej výživy a životného štýlu.

**A) metodicko-odborný rast učiteľov:**

* sebavzdelávanie štúdiom pedagogickej a odbornej literatúry
* účasť na školeniach NIVAM a DKÚ Banská Bystrica
* zamerať sa na používanie metód, podporujúcich rozvoj zdravého životného štýlu
* pozornosť venovať využívaniu digitálnych zdrojov a rozvíjaniu počítačovej gramotnosti pedagógov

**B) motivovanie výchovno-vzdelávacích činností:**

Dať žiakom väčší priestor na vyjadrenie vlastného názoru – príprava projektov, kde by písali a kreslili alebo inak sa vyjadrovali na preberané témy alebo aktuálne spoločenské problémy. Vo väčšej miere využívať výpočtovú techniku, rozšíriť a doplniť edukačné programy, využiteľné vo vyučovacom procese.

Uplatňovať princíp humanizácie vyučovania jednotou racionálneho a emocionálneho pôsobenia na žiakov, kladným hodnotením učebnej činnosti mimovyučovacích aktivít.

V širšej miere aplikovať prístupy, ktoré kladú dôraz na aktívne učenie, na proces hľadania, objavovania a konštruovania (vytvárania) poznatkov na základe vlastnej činnosti a skúsenosti v interakcii s učiteľom a spolužiakmi v kooperatívnom učení.

**C) spolupráca so špeciálnym pedagógom, školským psychológom a asistentmi učiteľa:** konzultovať aktuálne problémy vo výchovno-vzdelávacom procese ihneď po skončení vyučovacej hodiny, prípadne priamo na hodine; vytvárať otvorenú atmosféru a prostredie pre komunikáciu a podporu emočnej stability žiakov.